10/07/2019 | Administración LocalMunicipal
Pontedeume
Determinación da periodicidade das sesións ordinarias do Pleno e delegación de competencias do Pleno na Xunta de Goberno Local. Mandato corporativo 2019-2023

Determinación da periodicidade das sesións ordinárias do Pleno e delegación de competencias do Pleno na Xunta de Goberno Local. Mandato corporativo 2019.2023. (Expediente TEDeC 2019/X999/000225- 2019/G006/000081) O Pleno do Concello de Pontedeume, celebrado en sesión con carácter extraordinario o 27.06.2019, considerando o disposto nos artigos 46.2. a) da Lei 7/1985 do 2 de abril, Reguladora das Bases do Réxime Local, na súa redacción dada pola Lei 11/1999, do 21 de abril, artigo 210.2. a) da Lei 5/1997, do 22 de xullo, de Administración Local de Galicia, artigo 47.1 do Real Decreto Lexislativo 781/1986, do 18 de abril, polo que se aproba o Texto Refundido de disposicións legais vixentes en materia de Réxime Local, e artigos 38 a) e 78 do Real Decreto 2568/1986, do 28 de novembro, polo que se aproba o Regulamento de Organización, Funcionamento e Réxime Xurídico das Entidades Locais, adoptou o acordo relativo á “Determinación da periodicidade das sesións ordinarias do Pleno e Delegación de competencias do Pleno na Xunta de Goberno Local.”, cuxo contido se transcribe no seu literal: “PRIMEIRO.–As sesións plenarias ordinarias terán unha periodicidade mensual, agás no mes de agosto, celebrando as sesións ás 12.00 horas do derradeiro xoves hábil de cada mes. No caso de que a devandita data coincida con día festivo, celebrarase Pleno ordinario o inmediato día hábil anterior á data correspondente, á mesma hora. SEGUNDO.–Facultar ao Sr. alcalde, previa consulta cos voceiros de todos os grupos municipais, e por razóns debidamente xustificadas, para alterar o horario establecido no punto primeiro do presente acordo. TERCEIRO.–O Pleno celebrará sesión extraordinaria, cando así o decida o Sr. alcalde-presidente, ou o solicite a cuarta parte, alomenos, do número legal de membros da Corporación, de conformidade coa regulación contida no artigo 46.2. a) da Lei 7/1985, do 2 de abril, reguladora das Bases do Réxime Local. CUARTO.–O Pleno celebrará sesión extraordinaria urxente cando o convoque o Sr. alcalde-presidente cando a urxencia do asunto ou asuntos a tratar non permita convocar a sesión extraordinaria coa antelación mínima de dous días hábiles esixida polo artigo 46 da Lei de Bases do Réxime Local. QUINTO.–Considerando que de conformidade co disposto no artigo 22.4 da Lei 7/1985, do 2 de abril, reguladora das Bases do Réxime Local, o Pleno pode delegar o exercicio das súas atribucións no alcalde ou na Xunta de Goberno Local, salvo as enunciadas no número 2), letras a), b), c), d), e), f), g), h), i), l) e p), e no número 3) do artigo referenciado. Así mesmo atendendo as atribucións encomendadas ó Pleno establecidas no artigo 23 do RD Lexislativo 781/1986, do 18 de abril. Considerando o establecido no artigo 64.5) da Lei de Administración Local de Galicia do 22 de xullo de 1997. Visto que a teor do regulado no artigo 51.2) do Real Decreto 2568/1986, do 28 de novembro, polo que se aproba o Regulamento de Organización, Funcionamento e Réxime Xurídico das Entidades Locais, o acordo plenario polo que se produza a delegación, producirá efectos dende o día seguinte ao da súa adopción, sen prexuízo da súa publicación no Boletín Oficial da Provincia. Esta Alcaldía, co fin de axilizar a tramitación e dar unha maior operatividade á actuación municipal, propón ao Pleno desta Corporación que adopte acordo no sentido de delegar na Xunta de Goberno Local do concello o exercicio das atribucións que se indican no artigo 22 sendo delegables conforme o indicado no apartado 4.º, e que exclúen as enunciadas no número 2), letras a), b), c), d), e), f), g), h), i), l) e p), e no número 3) do artigo 22 da Lei 7/1985, do 2 de abril, reguladora das Bases do Réxime Local. Delegación que comprenderá todas as facultades, incluída a de adopción de acordos que afecten a terceiros.1.–A aprobación dos proxectos de obras e servicios cando sexa competente para a súa contratación ou concesión, e cando aínda non estean previstos nos presupostos. Estas competencias serán, no seu caso aceptadas polo órgano a quen se encomenda, e se publicará no Boletín oficial da Provincia de acordo co artigo 51 do ROF e se insertará no taboleiro de anuncios do Concello.” O que se publica para xeral coñecemento e en cumprimento do contido do dito acordo. Documento asinado dixitalmente por D. Bernardo Fernández Piñeiro, alcalde-presidente, en Pontedeume a 4 de xullo de 2019.